
Külföldre igazoló magyar labdarúgók vizsgálata

Bevezetés:
Napjainkra elterjedt gyakorlattá vált, hogy a tehetséges sportolók -jelen kutatásban speciálisan a labdarúgók- akik tehetségükkel vagy munkamoráljukkal, esetlegesen a kettő ötvözésével kiemelkednek a hazai közegből, azok külföldi klubok érdeklődését is felkeltik, ezáltal más erősségű, struktúrájú és filozófiájú futballkultúrákban kamatoztathatják erősségeiket. Hazánkból a 2010-ben bevezetett TAO támogatás elindítása óta NB1-es és NB2-es klubokból, vagy azok utánpótlásából, akadémiáiról számos magyar állampolgárságú labdarúgó került ki külföldi bajnokságok csapataiba, szám szerint ez 16 ország 39 különböző bajnokságát és 178 labdarúgót jelent (Csizmadia, 2021)
A kutatás célja:
Célkitűzésemként fogalmaztam meg, hogy pontosabb képet kapjak arról, miként tudnak helyt állni labdarúgóink idegen bajnokságokban, hol tart a magyar játékosnevelés akár az európai elit futballkultúrákhoz, akár a régióban lévő országokhoz képest.
Hipotézisek:
( 1 ) Feltételezem, hogy a külföldre igazoló magyar labdarúgók többsége a hazánkkal határos országokat választja.
( 2 ) Feltételezem, hogy a vizsgált játékosok esetében kimutatható, hogy a külföldön eltöltött pályafutás után ismét a hazai bajnokságok valamelyikében fog szerepelni.
( 3 ) Feltételezem, hogy kisebb azon labdarúgók aránya, akik külföldre igazolásuk után helyt tudnak állni vagy magasabb szintre tudnak jutni.
Módszer:
Összesen (N=149) 149 labdarúgó karrierének további alakulásának vizsgálatához találtam pontos adatokat, ebben elsősorban a játékosokat tartalmazó adatbank (Csizmadia, 2021) volt segítségemre, valamint az Eredmények.com és a Transfermarkt.com adatbázisát használtam fel. Statisztikai elemzéseimet az excel segítségével 3 féleképpen végeztem, chi-négyzet próbával, anova-, valamint két szempontos anova próbával.
Összefoglalás :
A vizsgált 12 év átigazolásai alapján kijelenthető, hogy a Magyarországgal szomszédos országok képzik a teljes felvevőpiac legnagyobb részét, valamint az is, hogy Ausztria a legdominánsabb ország 33 játékos mozgatásával. Évente átlagosan 17-18 labdarúgónak sikerül külföldre szerződnie, viszont ebben a tekintetben nagy a szórás aránya. Az átlagos időtartam, melyet kint töltenek a vizsgált játékosok 3,2 év és ezt átlagban 2 klub foglalkoztatásában teszik. A külföldre igazoló játékosok csekély része képes csak eljutni a felnőtt válogatottig és még kevesebben képesek arra, hogy meghatározó, stabil tagjává váljanak a nemzeti csapatnak.
 



